Diari Oficial de la Generalitat Valenciana


Sumari del DOGV 7888, del 05-10-2016 (2016/7715)

LLEI 7/2016, de 30 de setembre, de reforma de l'article 15 de la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana
---------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2016/09/30/7/dof/vci/html**

### Dades del document

Número de DOGV
:   7888

Data del DOGV
:   05-10-2016

Secció del DOGV
:   I. DISPOSICIONS GENERALS

Número del document
:   2016/7715


Data del document
:   30-09-2016

Organisme emissor
:   Presidència de la Generalitat

Tipus de document
:   Llei

Anàlisi jurídica

 Descriptors 

:   * zona humida
    * reserva natural

LLEI 7/2016, de 30 de setembre, de reforma de l'article 15 de la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana [2016/7715]  
Sia notori i manifest a tots els ciutadans que Les Corts han aprovat i jo, d'acord amb el que establixen la Constitució i l'Estatut d'Autonomia, en nom del rei, promulgue la llei següent:  
  
PREÀMBUL  
  
La Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana, establia en la definició d'altres àrees de protecció en el capítol III, article 15.1:  
«S'entendrà per zones humides, als efectes d'aquesta llei, les maresmes, les marjals, les torberes o les aigües rases, ja siguen permanents o temporals, d'aigües estancades o corrents, dolces, salabroses o salines, naturals o artificials».  
Posteriorment es va afegir la modificació a la llei amb l'aprovació de la Llei 5/2013, de 23 de desembre, de mesures fiscals, de gestió administrativa i financera, i d'organització de la Generalitat:  
«Són zones humides, als efectes de la present llei, els marenys, marjals, torberes o aigües rases, ja siguen permanents o temporals, d'aigües estancades o corrents, dolces, salobres o salines, naturals o artificials, degudament catalogades».  
Amb aquesta modificació queden desprotegides les zones humides que el Catàleg de Zones Humides no cataloga i, per tant, queden a l'abast de l'urbanisme i l'edificació.  
A més, el Tribunal Suprem ha sentenciat que s'han de protegir totes les zones humides estiguen catalogades o no en ordenacions com el Catàleg de Zones Humides de la Comunitat Valenciana.  
Es pot comprovar en sentències com la número 8918/2012, de data 10/12/2012, recurs número 2838/2009, de la zona humida del Quadro de Santiago a Benicàssim, en què el Tribunal Suprem dicta que les zones humides han d'estar protegides pel simple fet de ser-ho, és a dir, per complir amb les característiques edafològiques, hídriques o geològiques; això no impedeix la possible inclusió en catàlegs per a la recuperació o conservació atès el seu interès natural o paisatgístic.  
També es pot veure a la sentencia del Tribunal Superior de Justícia de la Comunitat Valenciana número 1124/2013, sobre la marjal de Nules-Castelló, que especifica que el Catàleg de Zones Humides ha de ser considerat un registre administratiu sense eficàcia jurídica substantiva i sense caràcter limitant, i, per tant, no pot ser constitutiu d'un especial estatut jurídic dels terrenys afectats.  
Així, les mesures de protecció legalment previstes han de ser aplicades per l'administració una vegada aquesta haja constatat l'existència d'una zona humida, estiga o no catalogada.  
  
Article únic. Reforma de l'article 15 de la Llei 11/1994, de 27 de desembre, de la Generalitat, d'espais naturals protegits de la Comunitat Valenciana  
Que en l'article 15.1 de la Llei 11/1994, de desembre, d'espais naturals de la Comunitat Valenciana, s'elimine la frase final «degudament catalogades», i quede de la forma següent:  
«Són zones humides, als efectes d'aquesta llei, els marenys, marjals, torberes o aigües rases, ja siguen permanents o temporals, d'aigües estancades o corrents, dolces, salobres o salines, naturals o artificials, com també qualsevol altre espai de característiques anàlogues, amb independència de la denominació que reba».  
  
Per tant, ordene que tots els ciutadans, tribunals, autoritats i poders públics als quals pertoque, observen i facen complir esta llei.  
  
  
València, 30 de setembre de 2016  
  
El president de la Generalitat  
XIMO PUIG I FERRER


Còpia Permalink ELI